b'\n_START_ARTICLE_\nPaleologi\n_START_SECTION_\nRodoslovje\n_START_PARAGRAPH_\nBeseda "paleolog" v dobesednem prevodu pomeni "stara beseda", ki se razlaga tudi kot "nabiralec" in "zbiralec starin"._NEWLINE_Izvor dinastije Paleolog ni znan. Kasnjej\xc5\xa1a izro\xc4\x8dila jo povezuje z italijanskim mestom Viterbo (latinsko vetus verbum; etimologija imena mesta je negotova, ker ima enak pomen kot dru\xc5\xbeinsko ime) ali Rimljani, ki so se s Konstantinom I. med ustanavljanjem njegove nove prestolnice preselili  na vzhod. Obe razli\xc4\x8dici sta verjetno izmi\xc5\xa1ljeni, da bi dinastiji pove\xc4\x8dali ugled in legitimirali njen polo\xc5\xbeaj. _NEWLINE_Dinastija je prvi\xc4\x8d dokazana kot dru\xc5\xbeina zemlji\xc5\xa1kih gospodov v Mali Aziji, zlasti v Anatolski temi, kjer je Nikifor Paleolog pod Mihaelom II. Dukasom dobil oblast v Mezopotamiji. Nikifor je podprl upor Nikiforja III. Botaniata, njegov sin Jurij pa se je poro\xc4\x8dil z Ano Dukaino in podprl mo\xc5\xbea svoje svakinje Alekseja Komnena med vzponom na oblast. Jurij se je kot  guverner (dux) Dra\xc4\x8da spopadel z normanskim vojvodom Robertom Guiscardom. _NEWLINE_Paleologi so zasedali visoke voja\xc5\xa1ke polo\xc5\xbeaje in se v 12. stoletju  \xc5\xa1e bolj povezali z dru\xc5\xbeinana Dukas in Komnen. Sledili so umiku Teodorja Laskarisa v Nikejo in za\xc4\x8deli prevzemati visoke politi\xc4\x8dne polo\xc5\xbeaje. Za\xc4\x8detnika  cesarske dinastije Paleologov sta bila  Andronik Paleolog in njegova \xc5\xbeena in sestri\xc4\x8dna  Eufrozina Dukaina Kamatera, najstarej\xc5\xa1a h\xc4\x8derka cesarja Alekseja III. Angela. Njun sin je bil cesar Mihael VIII. Paleolog (1223-1282).\n_START_SECTION_\nMontferra\xc5\xa1ka veja\n_START_PARAGRAPH_\nMlaj\xc5\xa1i sin Andronika II. je kot materin dedi\xc4\x8d postal montferra\xc5\xa1ki gospod. Njegova fevdalna dinastija je vladala dlje kot cesarska veja v Konstantinoplu. Njegovo nasledstvo se je s poroko vklju\xc4\x8dilo v dru\xc5\xbeino Gonzaga, ki je vladala v Mantovski vojvodini. Nasledstvo je kasneje pre\xc5\xa1lo na lorenske vojvode, ki so postali predniki avstrijskih habsbur\xc5\xa1ko-lorenskih cesarjev.\n_START_SECTION_\nDinasti\xc4\x8dne povezave\n_START_PARAGRAPH_\nLeta 1461 obnovljeno Bizantinsko cesarstvo je bilo mnogo \xc5\xa1ibkej\xc5\xa1e od cesarstva pred \xc4\x8detrto kri\xc5\xbearsko vojno leta 1204. Paleologi niso bili dele\xc5\xbeni razko\xc5\xa1ja izolacije. Vedno bolj pomembne so postajale dinasti\xc4\x8dne poroke in cesarske princese so se pretvorile v trgovsko blago. Da bi utrdil svoj polo\xc5\xbeaj v Nikejskem cesarstvu se je kasnej\xc5\xa1i cesar Mhael VIII.  poro\xc4\x8dil s Teodoro Paleologino, sorodnico dru\xc5\xbeine Vatac Laskaris._NEWLINE_Mihaelova sestra in Andronikova in Teodorina h\xc4\x8derka Irena Paleologina je bila mati Marije Kantakuzene, soproge bolgarskega carja Konstantina Tiha in za njim Ivajla Bolgarskega._NEWLINE_Mihael VIII. je bil o\xc4\x8de Konstantina, katerega sin Ivan je postal tast srbskega kralja \xc5\xa0tefana De\xc4\x8danskega._NEWLINE_Mihaelova h\xc4\x8derka Irena je bila poro\xc4\x8dena z Ivanom Asenom III. Bolgarskim, njena sestra Evdokija Paleologina pa Ivanom II. Komnenom Trabzonskim, sestra Teodora pa z Davidom VI. Gruzijskim._NEWLINE_Andronik II. Paleolog je bil poro\xc4\x8den z Ano Ogrsko, h\xc4\x8derko ogrskega kralja \xc5\xa0tefana V. in Elizabete Kumanske. Andronik in  Ana sta bila star\xc5\xa1a Mihaela IX. Paleologa. Slednji je bil poro\xc4\x8den z Rito Armensko, princeso Kilikijske Armenije, h\xc4\x8derko Leona III. Armenskega in Keran Armenske._NEWLINE_Njegov sin, vnuk Andronika II., je bil Andronik III.  Njegova h\xc4\x8derka Teodora Paleologina je bila poro\xc4\x8dena z bolgarskima carjema Teodorom Svetoslavom in Mihaelom \xc5\xa0i\xc5\xa1manom. Njena h\xc4\x8derka Ana Paleologina je bila poro\xc4\x8dena najprej z epirskim despotom Toma\xc5\xbeem I. Komnen Dukas in nato z njegovim naslednikom Nikolajem Orsinijem, grofom Kefalonije._NEWLINE_Andronik II. je imel s svojo drugo \xc5\xbeeno Ireno Montferra\xc5\xa1ko h\xc4\x8derko Simonis, bodo\xc4\x8do \xc5\xbeeno \xc5\xa0tefana Milutina Srbskega. Njun sin, montferra\xc5\xa1ki markiz Teodor I., je po materi nasledil Montferrat. Njegova rodbina se je kasneje s poroko vklju\xc4\x8dila v rodbino Gonzaga, ki je vladala v Mantovi._NEWLINE_Andronik III. je bil poro\xc4\x8den najprej z Ireno Brunsvi\xc5\xa1ko, ki je umrla brez pre\xc5\xbeivelih otrok. Drugi\xc4\x8d je bil poro\xc4\x8den z Ano Savojsko, potomko Balduina I. Konstantinopelskega. Z njo sta imela sina Ivana V. Paleologa. Ivan V. je bil prisiljen v poroko s Heleno Kantakuzeno, h\xc4\x8derko Ivana VI. Kantakuzena. _NEWLINE_Ivan V. je \xc5\xbeelel dobiti odporo za odstavitev Ivana VI., zato je svojo sestro Marijo poro\xc4\x8dil s Fran\xc4\x8di\xc5\xa1kom I. Gattilusijem, gospodom Lezbosa. Otok je ostal pod oblastjo Genove\xc5\xbeanov do osmanske osvojitve leta 1462. Njuni potomci so postali del genovske aristokracije in predniki mona\xc5\xa1kih knezov._NEWLINE_Andronik IV. Paleolog je bil poro\xc4\x8den s Keraco Bolgarsko, h\xc4\x8derko bolgarskega carja Ivana Aleksandra._NEWLINE_Manuel II. Paleolog je bil poro\xc4\x8den s Heleno Draga\xc5\xa1, h\xc4\x8derko Konstantina Draga\xc5\xa1a, regionalnega vladarja razpu\xc5\xa1\xc4\x8denega Srbskega cesarstva._NEWLINE_Toma\xc5\xbe Paleolog je svojo h\xc4\x8derko Zojo poro\xc4\x8dil z Ivanom III. Ruskim. _NEWLINE_Leta 1446 se je Zojina najstarej\xc5\xa1a sestra Helena Paleologina poro\xc4\x8dila s srbskim knezom Lazarjem Brankovi\xc4\x87em. Njuni potomci so \xc5\xa1e nekaj \xc4\x8dasa vladali na Balkanu._NEWLINE_Toma\xc5\xbeeva mo\xc5\xa1ka nasledstvena linija je kmalu izumrla.\n_START_SECTION_\nPoliti\xc4\x8dna zgodovina\n_START_PARAGRAPH_\nPod Paleologi (1261 \xe2\x80\x93 1453) se je razdrobljeno Bizantinsko cesarstvo \xc5\xa1e vedno imelo za Rimsko cesarstvo, vendar se je za\xc4\x8delo obra\xc4\x8dati k svoji gr\xc5\xa1ki dedi\xc5\xa1\xc4\x8dini. Za opis samega sebe je ponovno za\xc4\x8delo uporabljati izraz Helen, ki je bil ve\xc4\x8d stoletij sinonim za pogana. Dinastija je bila pokroviteljica knji\xc5\xbeevnosti in umetnosti. Med njeno vladavino je potekala tudi polemika o heziazmu._NEWLINE_Proti koncu vladavine Paleologov je bil najve\xc4\x8dji in najbogatej\xc5\xa1i del cesarstva Morejski despotat (Peloponez), kjer so vladali \xc4\x8dlani njihove dru\xc5\xbeine, pogosto tudi trije bratje hkrati. \xc4\x8ceprav so se pogosto prepirali med seboj, so bili obi\xc4\x8dajno zelo zvesti cesarju v Konstantinoplu. Glavno mesto despotata je bila Mistra, velika trdnjava, ki so  jo zgradili Paleologi blizu \xc5\xa0parte, njegovo ozemlje pa so obkro\xc5\xbeali sovra\xc5\xbeni Bene\xc4\x8dani in Turki._NEWLINE_Paleologi so dvakrat posku\xc5\xa1ali ponovno zdru\xc5\xbeiti pravoslavno in katoli\xc5\xa1ko cerkev v upanju, da jim bo Zahod pomagal obraniti cesarstvo pred Turki. Prvi poskus je opravil Mihael VIII. na drugem lyonskem koncilu leta 1274, drugega pa Ivan VIII. na ferrarsko-firen\xc5\xa1kem koncilu leta 1438-1439. Vsem poskusom zdru\xc5\xbeitve je ostro nasprotovala duhov\xc5\xa1\xc4\x8dina in prebivalstvo._NEWLINE_Paleologi so imeli zveze po celi Evropi. Poro\xc4\x8dali so se v bolgarske, gruzijske in srbske vladarske dru\xc5\xbeine in plemi\xc5\xa1ke dru\xc5\xbeine v Trabzonu, Epirju, Genovski republiki, Montferratu in Moskvi.'